35. schôdza NR SR - 2.deň - B. popoludní
Dátum: 2014-05-14
Poslanec: Mikloško, Jozef (KDH)
Druh vystúpenia: Vystúpenie

18. Vážená pani podpredsedníčka, vážený pán minister, vážený kolegovia, kolegyne, Mikloš, Mikloško, to je zaujímavá dvojica, tak uvidím, že kto bude kritickejší. Ja teda si dovolím vystúpiť ako laik, ale keď ma môže pán minister na moje podnety počúvať, tak si to cením. Pokladám ho za dobrého ministra, seriózneho, jedného z najlepších odborníkov vlády, a teda aj napriek tomu by som pár slov k tejto správe si dovolil povedať. Ja myslím, že správa je dobrá. Naozaj vidno, že ju odborníci pripravovali, aj keď hlavný môj bod je asi v tom, že troška sa tvári, akoby Slovensko žilo na osamelom ostrove, kde teda..., a nie na rozbúrenom oceáne, po ktorom sa plaví s loďkou 1 % veľkosti proti ostatným štátom Európskej únie, a nehovoriac už o svete a ďalších týchto. Čiže je až príliš, by som povedal, taká pozitívna a to teda pár poznámok k tomu, ktoré určite tu nevyriešime, ale ktoré keď pán minister tu bude počuť, tak možná, že sa zamyslí, a možná, že ma vyhreší, ale možná, že aj nie. V poslednom čase všetky štáty sveta sú zadlžené, to vieme, po uši. Aj sa tam píše v správe, že už päť rokov 18 členských štátov žije v nadmernom deficite. Podľa našej správy sa nám v tomto smere znižovania pomerne dobre darí. Verejný dlh je teda na 55,4 % a sľubujeme, čo je dosť odvážne sľúbenie, že od 2016 - už teda možná s novou vládou - sa bude postupne verejný dlh znižovať z 2,49; 1,61 do konca 2017 0,54; čo je veľmi pozitívne. Len ten sľub v tejto turbulentnej situácii globálnej vo svete je taký, by som povedal, trocha odvážny. Ja stále vidím hlavný problém v bankérstve, v bankách. A to som troška prekvapený, že v poslednom čase je relatívne ticho v Bruseli o bankách, ako by rezignovali, už menej hovoria o určitej centralizácii, kontrolách, o zdaňovaní finančných transakcií prestali, o obmedzovaní obchodu s derivátmi sa nehovorí a zastavenie pumpovania peňazí do krízových štátov, oblastí alebo bánk tiež sa neodvolalo. A nejaké, iba kozmetické zmeny sa udiali pri snahe o zmenu svetového, resp. európskeho finančného systému. Čiže ako keby bolo také ticho, ktoré neviem, či je dobré alebo či je zlé, ale mne sa stále zdá, že tá kasíno ekonomika, virtuálna, bublinová naďalej beží ďalej a v takejto situácii je zložité hovoriť, aby malý štát mohol hovoriť o zdravých verejných financiách, keď táto turbulencia tu skutočne všade je. Ja chcem pripomenúť, už som to, myslím, raz tu hovoril, ale voľakedy som sa dostal k materiálu, ktorý sa volá, že Glass-Steagallov zákon, ktorý v Amerike prijali pri kríze po '33., a to bol zaujímavý zákon. Aj som ho dal, len neviem už komu, všelikomu, ale nevyvolalo to žiadnu odozvu, delil banky na také investičné a, myslím, na komerčné a na tie, ktoré investujú a produkujú, ale na tie, ktoré špekulujú. A špekulatívne dal nabok a povedal týmto viac nebudeme ich sanovať ani pomáhať, a nech si oni žijú a nech teda si robia to, čo si robia, no. Tak tento zákon možná je pre Európu návodom, ale Európa o ňom mlčí, ale ja si stále myslím, že hlavný problém je v bankách. Ďalší problém vidím aj v tom, že sa tlačia nekryté peniaze. Tak o Amerike sa to dlhodobo vie, ale ja myslím, že aj ECB to robí, a teda skôr-neskôr sa to nejako musí prejaviť, no. To slovo finančné trhy neznášam. To sa mi zdá také zvláštne. Kto je to, kto to vlastní, kto to určil, kto rozhodne? (Povedané so smiechom.) Finančný trh, to je dosť niekde nad zemou, všetci sú u nich zadlžení, ale to už teraz hovorím skôr ako laik, ako človek z ulice, keď toto počúva, tak už dostávam koprivku. Spojenie "stály rast" tiež trocha spochybňujem, no. Je to taký kolotoč. Už máme tri chladničky, ešte jednu, už máme dve autá, ešte jedno a tak sa to stále, sa točí: stály rast, stály rast. Už mnohí hovoria, analytici, že tadeto cesta nevedie, ale to je už ďalšia filozofická otázka, ktorá teda, hovorím, je tu najmä na to, aby som snáď sumarizoval niekoľko bodov, ktoré ma trápia. Nedávno som čítal také pekné, už som to, myslím, tiež tu povedal: základný príjem na obyvateľa. Keby sa vyplatil na každého, veľmi dobrý rok je, Rakúsko, Švajčiarsko, Nemecko jak by sa situácia zlepšila. A, samozrejme, za B, tam, že keby sa iba jedna daň dala DPH, jak by sme nepotrebovali daniarov, jak by sme nepotrebovali daňové priznania, jak by sa celé všetko vylepšilo, resp. zjednodušilo. Ale to je tiež ako námet ani nie do diskusie, jako len, ako podnet. Tiež sa mi zdá divné, že keď Amerika naraz hlási rast, a pritom je zadlžená po uši, čiže vlastne dlh sa ako keby nerátal do rastu. Keď si niekto požičia 3 percentá a vzápätí hlási rast 3 percentá, tak sa mi to zdá nie celkom férové. Ale to je zase laické z ulice. Nedávno som bol v Belgicku a tam som sa dočítal, že majú 102, my máme 54, 55,4, oni majú 102-percentné HDP, Belgicko alebo Brusel, ktorý má tuším, 380-miliardový dlh má Belgicko, prosím pekne. A je to krajina bohatá, preto tam má všetky kancelárie celý, celú Európsku komisiu, všetko a tak ďalej, taktiež tomu nerozumiem, ale teraz nechcem, aby ma tu niekto učil, ale tiež to takto spomínam ako jeden malý paradox. Nezamestnanosť, no, očakávať naozaj, že v dnešnej snahe o ekonomiku, o efektivitu, robotizáciu, umelú inteligenciu, počítače, komputery, technológiu, že niekto naozaj bude vyrábať nové pracovné miesta, masové, trošička dávam na to otáznik, najmä ako Wiener povedal, že kybernetika a elektronika bude hrob ľudí s nízkou kvalifikáciou, čiže keď si to títo ľudia nezmenia svoju kvalifikáciu, tak to bude hrob pre nich. Čiže skôr ja vidím v nejakom part-time delenie práce, práce doma a aj otázka, to, čo som už spomenul, ten základný príjem. Jako otázka do diskusie nielen pre nás, ale aj pre Európu. Ja stále vidím, neviem, či ešte pán minister je tuná, ale možnože ma počúva, lebo to sa týka celkového rozpočtu. Veľké plytvanie aj v našom rozpočte. Ja som tu interpeloval pána ministra dopravy v súvislosti napríklad s kontrolou vyberania mýta. Nevedel som, že už štyri roky máme zmluvu s nejakou firmičkou, ktorá to kontroluje, že či to vyberanie mýta naozaj je dobré alebo zlé. No a tuším platíme im ročne dva-tri milióny euro. A už minister ma potom utešil, však to už bude iba deväť rokov trvať, no. No, tak takú firmu by som rád mal, ktorá pár videokamerami sleduje, či naozaj tade chodia tie autá alebo nechodia. Možná, že to spochybňujem jako neodborník, ale proste je kde sporiť. To verte všetci, že je kde sporiť. Čerpanie eurofondov je tiež vec, ktorá je tam troška sa jej dotknutá. Ja som čítal pána Vitkoviča, možnože je to taký troška až príliš ľavicový alebo neviem, ale hovoril, že vlastne to sú jediné peniaze, ktoré Slovensko momentálne má. Neviem, či to je pravda, ale to predražovanie, korupcia a proste nakúpiť aj zastaralé technológie, ja ešte v eurofondoch, myslím, že tiež máme veľkú, veľkú rezervu. Zahraniční investori. No, isteže ich chceme tu mať a tešíme sa im, len keď dáme investičné moduly, či jako sa to volá, daňové prázdniny a do zmlúv nezabezpečíme to, aby prípadne, keď to pominie, nezmizli, tak potom to dopadne tak, že vlastne dane neplatia a potom zmiznú a není ich a idú niekde, kde je to lacnejšie. Trocha som sa naľakal v závere takého tvrdenia, že hrubý dlh verejnej správy sa zvýšil o 2 536 mil. euro. To ani neviem poriadne, to je cez 2 miliardy? (Reakcia z pléna.)Prosím? 2,5 miliardy, je to dosť, teda a tam sa aj priznalo, že aj dlh na EFSF..., proste euroval, či jak sa to volá, o 401 mil., že tiež sa na tom podieľal. Čiže to je relatívne dosť, čiže za to som sa podivil tej optimistickej prognóze, keď tento hrubý dlh sa takto zvýšil. Vážení, končil by som. Tak Slovensko je zvyknuté len tak brečať a plakať: aj to je zlé a hento je zlé, zlé. Minule som videl štatistiku, že sme zaregistrovali za tri mesiace 17-tisíc nových áut. Už nehovoril, či sú to trabanty alebo mercedesy, ale čiže Slovensko na to aj má, no. Nedávno som ďalšiu čítal, že 90 % bytov, v ktorých bývame, sú ich obyvatelia vlastníci tých bytov. To je tiež v Európe nebývalé. Myslím, na druhom mieste sme a z toho 80 % nemá žiadny kredit na to a žiadne, žiadne úvery. Čiže to je tiež veľmi zaujímavá štatistika. To len hovorím, že vlastne sú tu aj pozitívne veci, ktoré je treba zdôrazňovať. Tak pán minister povedal, že odchádza recesia, toto, toto som troška tiež sa zježil. Neviem, či to je naozaj tak, ale iste má on viac informácií. No a potom posledná moja otázka je, že kedy teda bude vyrovnaný rozpočet, lebo ja každoročne zasadím kýbeľ krumpieľ a vykopem kýbeľ krumpieľ tiež, to som tu už tuším tiež raz povedal. Takže ja ten vyrovnaný rozpočet dodržujem, len neviem, či to vedia aj Slovensko dodržať. Ďakujem pekne.